Gemeenskap rou ná polisieheld se verdrinkingKapt. Pierre Marx het die afgelope naweek tydens ‘n reddingspoging in die Oos-Kaap verdrink. (Foto: Verskaf deur SA Polisie) Boodskappe van medelye stroom in ná die dood van kapt. Pierre Marx, ŉ ervare polisieduiker wat die afgelope naweek in Oos-Londen verdrink het. Marx het tydens ŉ reddingspoging verdrink toe sy veiligheidstou vermoedelik gebreek het. Volgens die polisie het Marx (53) Saterdag vermis geraak nadat hy saam met ander duikers van die Oos-Londen K9-soek-en-reddingseenheid op ŉ verdrinkingsvoorval nadat mense in die Horseshoe-vallei in die buitewyke van dié stad deur ŉ rivier meegesleur is, gereageer het. “Nadat die eenheid op die toneel aangekom en die situasie geassesseer het, het hulle vasgestel dat die man wat alarm gemaak het op ŉ eiland in die hoofstroom van die Nahoonrivier was, saam met drie oorledenes. ŉ Vierde slagoffer was vermis in die water,” sê brig. Tembinkosi Kinana, polisiewoordvoerder in die Oos-Kaap. Die beamptes het die man, vermoedelik ŉ boer, na veiligheid gebring en die drie liggame oor die rivier geneem. “Kapt. Marx het teen ŉ sterk stroom baklei, ten spyte van sy kollegas se pogings om hom te red. Hy het in die stroom verdwyn en is eers Sondagoggend gevind,” sê Kinana. Marx se dood het skokgolwe deur polisiegeledere én die gemeenskap gestuur. Marx het al verskeie toekennings vir dapperheid ontvang, onder meer vir sy redding van ŉ jong seun wat in ŉ stormwaterdrein in Oos-Londen beland het. (Foto: Verskaf deur SA Polisie) Hy is beskryf as ŉ “bekende polisielid wat binne en buite die polisie geken is vir sy ongelooflike heldedade in die provinsie”. “Hy was gewild in verskeie gemeenskappe wat kan getuig van sy vasberadenheid en empatie teenoor mense.” Marx het al verskeie toekennings vir dapperheid ontvang, onder meer vir sy redding van ŉ jong seun wat in ŉ stormwaterdrein in Oos-Londen beland het. “Dit is ŉ hartseer dag, nie net vir die polisiefamilie nie, maar vir die hele gemeenskap. Kapt. Pierre Marx was ŉ bate vir ons almal en het hoop geskep. Ons het ŉ toegewyde en betroubare held verloor, ŉ geesdrifte en lojale lid van die polisie wat die polisievlag telkens hoog laat wapper het,” sê lt.genl. Nomthetheleli Mene, provinsiale polisiehoof. Mene het die verdrinkingtoneel Sondag self besoek en het Marx se dood as “verpletterend” bestempel. Marx se dood het skokgolwe deur polisiegeledere én die gemeenskap gestuur. (Foto: Verskaf deur SA Polisie) “Hy het die beeld van die organisasie bevorder op ŉ manier wat almal van ons trots gemaak het om met die polisie verbind te word. Namens die bestuur in die provinsie wil ek my diepste medelye met sy familie, vriende en kollegas betuig. Mag sy siel in vrede rus.” Op sosiale media het talle boodskappe ook ingestroom. “Pierre, dankie vir die toewyding, deernis en lojaliteit aan jou vriende, werk en veral jou pragtige vrou, Michalene Marx. Vandag is ŉ baie hartseer dag en ons sal jou geweldig mis. Ons sal na jou gesien omsien en hulle beskerm soos jy vir soveel ander gedoen,” skryf Carol Deavall in ŉ huldeblyk op Facebook. “Jy, meneer, is ŉ ware held wat sonder huiwering jou lewe gegee het om die lewe van ander te red,” skryf Vaughan Richardson in nog ŉ huldeblyk. “Ek bring hulde aan jou,” het nog ŉ gebruiker geskryf. Begrafnisreëlings vir Marx sal later in oorleg met sy familie bekend gemaak word.